**Oksemagnolia** (*Magnolia grandiflora*) er et eviggrønt tre som vokser vilt i sørlige USA. 

Det har én stamme og blir opptil 37 m høyt. Barken er grå og glatt på unge trær, men på eldre trær sprekker den opp i tykke flak. Bladene sitter spredt, er læraktige, ellipseformede til avlangt omvendt eggformede, helrandede, men ofte bølgekantede, 13–20 cm lange og 6–10 cm brede. Undersiden kan være glatt eller tett dekket av rødbrune hår. Oversiden er glinsende og glatt.

Blomstene er hvite, dufter sterkt og er som regel 15–30 cm i diameter, men kan bli opptil 45 cm. De består av 9–15 blomsterblad, 213–383 pollenbærere og 55–81 fruktemner. Blomstringen skjer fra april til juni. Den befruktede blomsten utvikler til en samfrukt som består av mange belgkapsler med ett eller to frø hver. Frukten er avlang, 7–10 cm lang og 3,5–5 cm bred. Den er rød når den blir moden i september eller lenger utover høsten.

Oksemagnolia vokser på næringsrik og jevnt fuktig jord nær elver og sumper på den sørlige kystsletta opptil 120 moh. Den tåler ikke å stå i jord som er mettet med vann over lengre tid. Arten danner sjelden rene bestander og vokser spredt i skog sammen med blant annet virginiaeiner (var. *silicicola*), *Sabal palmetto*, virakfuru, *Quercus virginiana*, *Magnolia virginiana*, *Nyssa biflora* og *Persea borbonia*. Den kan også vokse sammen med amerikabøk, ambratre, tulipantre, kviteik, kvithickory og svinehickory. I den rike undervegetasjonen finnes for eksempel piggaralia, blomsterkornell, *Callicarpa americana*, *Morella cerifera*, klatrevillvin, giftsumak, *Symplocos tinctoria* og *Smilax*.

Utbredelsen strekker seg fra østlige Nord-Carolina sørover til Peace River i sentrale Florida, så vestover gjennom sørlige deler av Georgia, Alabama og Mississippi, gjennom Louisiana inn i sørøstlige Texas. Den er vanligst i Louisiana, Mississippi og Texas.

Dette vakre treet plantes i parker og hager over hele verden, og det finnes mange kultivarer. Det er ikke hardført nok til å brukes i Norge.

Galleri
-------

* VekstformVekstform
* BladBlad
* BlomstBlomst
* Umoden fruktUmoden frukt
* Moden fruktModen frukt

Kilder
------

* A. Mitchell (1977). *Trær i skog og hage*. Oversatt av I. Gjærevoll. Tiden. s. 263. ISBN 82-10-01282-7.
* K.W. Outcalt. «Southern Magnolia». *Silvics of North America*. Besøkt 25. mars 2018.
* «*Magnolia grandiflora*». Flora of North America. Besøkt 25. mars 2018.
* «Southern Magnolia (*Magnolia grandiflora*)». Carolina Nature. Besøkt 25. mars 2018.

Eksterne lenker
---------------

* (en) *Oksemagnolia* i Encyclopedia of Life Rediger på Wikidata

* (en) *Oksemagnolia* i Global Biodiversity Information Facility Rediger på Wikidata

* (en) *Oksemagnolia* hos ITIS Rediger på Wikidata

* (en) *Oksemagnolia* hos NCBI Rediger på Wikidata

* (en) *Oksemagnolia* hos The International Plant Names Index Rediger på Wikidata

* (en) *Oksemagnolia* hos Tropicos Rediger på Wikidata

* (en) *Kategori:Magnolia grandiflora* – bilder, video eller lyd på Wikimedia Commons Rediger på Wikidata

* (en) *Magnolia grandiflora* – galleri av bilder, video eller lyd på Wikimedia Commons Rediger på Wikidata

* *Magnolia grandiflora* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |